HR Službeni list Europske unije C 137/4

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 137/04)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE IZMJENE KOJA NIJE MANJA SPECIFIKACIJE PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„LIMONE COSTA D’AMALFI”

EU br.: PGI-IT-02185 – 26.9.2016.

ZOI ( ) ZOZP ( X )

1. Skupina koja podnosi zahtjev i legitimni interes

CONSORZIO DI TUTELA LIMONE COSTA DI AMALFI IGP Adresa : C.so Reginna n.71 84010 Maiori (SA) ITALIA Adresa e-pošte: info@limonecostadamalfiigp.com; limonecostadamailfiigp@pec.it

Consorzio di Tutela Limone Costa di Amalfi IGP ima pravo podnijeti zahtjev za izmjenu u skladu s člankom 13. stavkom 1. Uredbe Ministarstva za poljoprivrednu, prehrambenu i šumarsku politiku br. 12511 od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☐ Naziv proizvoda — ☒ Opis proizvoda — ☐ Zemljopisno područje — ☐ Dokaz o podrijetlu — ☒ Metoda proizvodnje — ☐ Povezanost — ☐ Označivanje — ☒ Ostalo [pakiranje; ažuriranje zakonodavstva; ispravak naziva mjesta]

4. Vrsta izmjena

— ☒ Izmjena specifikacije proizvoda registriranog ZOI-a ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012. — ☐ Izmjena specifikacije proizvoda registriranog ZOI-a ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012.

5. Izmjene

Opis proizvoda

Članak 6. trenutačne specifikacije

Navedeno je da se postoci prinosa naznačeni u točki o pulpi odnose na sok. To je urednička izmjena jer je riječ „sočno” pogreškom izostavljena u trenutačnoj specifikaciji, a prisutna je u točki 4.2. zahtjeva objavljenog u Službenom listu (C 282/04 od 5. listopada 2000.). Ta izmjena ne podrazumijeva promjene parametara kojima se opisuje proizvod.

— Stavak: „Pulpa: boja: slamnatožuta, vrlo sočna (prinos od najmanje 25 %) i jako kisela (najmanje 3,5/100 ml)” mijenja se kako slijedi: „Pulpa: boja: slamnatožuta, vrlo sočna (prinos od najmanje 25 %) i jako kisela (najmanje 3,5 g/100 ml).”

Metoda proizvodnje

Članak 4. trenutačne specifikacije

— Stavak: „Tradicionalni postupak proizvodnje podrazumijeva uzgoj stabala ispod rešetke izrađene od drvenih stupaca, po mogućnosti od drveta kestena (stupci ne smiju biti kraći od 180 cm), a po potrebi primjenjuju se i mreže za zaštitu od nepovoljnih vremenskih uvjeta i da bi se osiguralo postupno dozrijevanje plodova.” mijenja se kako slijedi: „Tradicionalni postupak proizvodnje podrazumijeva uzgoj stabala ispod rešetke izrađene od drvenih stupaca, po mogućnosti od drveta kestena i/ili drugog materijala koji je u skladu s okolišem i zaštitom krajolika (stupci ne smiju biti kraći od 180 cm u trenutku zamjene), a po potrebi primjenjuju se i mreže za zaštitu stabala od nepovoljnih vremenskih uvjeta i da bi se osiguralo postupno dozrijevanje plodova.”

Globalni socioekonomski razvoj i turizam na području proizvodnje proizvoda „Limone Costa d’Amalfi” doveli su do prestanka bavljenja šumarstvom. To je utjecalo na postupke proizvodnje stupaca od kestenova drveta koji se primjenjuju u izradi rešetki za zaštitu limuna; da bi se smanjili troškovi proizvodnje promijenili su se tradicionalni načini izrade stupaca pa se primjenjuje drvo lošije kvalitete s kraćim vijekom trajanja koje u nekim slučajevima ne dosegne razdoblje amortizacije za kupnju i postavljanje stupaca. Stoga sada postoji mogućnost primjene stupaca od ekološki prihvatljivog materijala umjesto drveta; ti stupci ne utječu znatno na sadašnji krajolik koji karakteriziraju nasadi limuna. Upotrebom ekološki održivijeg materijala smanjili bi se fiksni troškovi, što bi pružilo poticaj za uzgoj limuna. Naposljetku, ne smije se podcijeniti ni aspekt sigurnosti na radnom mjestu koja bi se mogla bolje osigurati upotrebom stupaca koji nisu izrađeni od drveta, osobito kada se radovi obavljaju u višim dijelovima nasada.

Potreba navođenja visine stupaca uvođenjem fraze „u trenutku zamjene” povezana je s posebnom prirodom zemlje na amalfijskoj obali zbog koje stupci s vremenom obično propadnu otprilike 10 – 20 cm zbog težine strukture na kojoj počivaju grane limuna ili zbog propusnosti samog tla.

Brisanje izraza „po potrebi” opravdava se važnošću mreža u proizvodnji ZOZP-a „Limone Costa di Amalfi”. Tim se mrežama biljku štiti od nepovoljnih vremenskih uvjeta (mraz, tuča, hladnoća) pa se njihova primjena ne može smatrati izbornom.

— Rečenica: „Gustoća sadnje ne bi smjela biti veća od 800 stabala po hektaru.” mijenja se kako slijedi: „Gustoća sadnje ne bi smjela biti veća od 1 200 stabala po hektaru.”

Ta izmjena proizlazi iz nalaza da je broj stabala po hektaru povezan sa širinom i oblikom terasa. Geometrijski oblici terasa raznoliki su i nepravilni. Ta nepravilnost dovodi do velikih razlika u broju stabala po hektaru jer poljoprivrednik mora iskoristiti sav prostor koji mu je na raspolaganju za uzgoj.

Gustoća stabala po hektaru ovisi o nagibu neravnog hrbata, što u velikom broju slučajeva određuje širinu terasa. Na području proizvodnje stabla se uzgajaju u obliku koji je „prilagođen” terasi pa tako rastu i vodoravno u sustavu kupola i u smjeru okomitom na duljinu terase. To omogućava sadnju stabala s kosim stupcima koji se postavljaju odozdo prema gore tako da povezuju dvije terase, a nastavljaju se na vodoravne grede, čime se povećava visina na kojoj se razvijaju glavne grane na rešetkama.

Tom se tehnikom omogućava povećanje broja stabala na 1 200 stabala po hektaru u skladu s kvalitetom ploda i zahtjevima specifikacije.

— Kako bi se pojasnilo da se za proizvodnju proizvoda „Limone Costa d’Amalfi” upotrebljava najstariji kultivar, umeće se sljedeća rečenica: „Za novu sadnju, ponovnu sadnju ili cijepljenje mora se upotrebljavati isključivo kultivar ‚Sfusato Amalfitano’, što potvrđuju rasadnici koje odobrava regija Kampanija i akreditira služba za zdravlje bilja.”

— Briše se rečenica: „Međutim, osobito s obzirom na promjenu klime tog područja, regija Kampanija zadržava pravo na prilagodbu tih datuma izdavanjem odluke.” jer nije u skladu s pravilima koja su na snazi.

— Rečenica: „Najveći prinos limuna po hektaru koji se može zaštititi ne smije biti veći od 25 tona na površinama s monokulturom ili mješovitom biljnom proizvodnjom (tu je riječ o ponderiranom prinosu).” mijenja se kako slijedi: „Najveći prinos limuna po hektaru koji se može zaštititi ne smije biti veći od 35 tona na površinama s monokulturom ili mješovitom biljnom proizvodnjom (tu je riječ o ponderiranom prinosu).”

Boljim uvjetima za uzgoj limuna koji su rezultat boljeg razumijevanja fiziologije stabala, vrhunske stručnosti stečene o tehnikama za uzgoj i agronomskom upravljanju nasadima limuna, u kombinaciji s boljim upravljanjem sustavima za navodnjavanje koji su usmjereni na veću učinkovitost i uštedu vode te uključivanjem visokokvalificiranog i kompetentnog osoblja omogućava se bolje upravljanje nasadima limuna i povećanje proizvodnje u odnosu na onu koja je predviđena trenutačnom specifikacijom izrađenom u 1990-ima. Ograničenjem od 35 tona po hektaru ne utječe se na fiziologiju stabala i kvalitetu ploda.

Ostalo

Članak 7. trenutačne specifikacije

— Izbrisana su zemljopisna ograničenja za pripremu i preradu limuna kako bi se promicala veća raširenost proizvoda koji se upotrebljava kao sastojak u prerađenim proizvodima. Stoga je izbrisana rečenica iz točke 3. posljednjeg stavka članka: „Priprema i/ili prerada limuna obavlja se isključivo u općinama navedenima u članku 3. specifikacije;”

Pakiranje:

— Rečenica: „Proizvod se mora prodavati u primjerenim krutim spremnicima sa sadržajem mase od najmanje 0,5 kg i najviše 15 kg, izrađenima od materijala biljnog podrijetla, kartona ili drugog materijala koji se može reciklirati i koji je u svakom slučaju dopušten zakonodavstvom Zajednice.” mijenja se kako slijedi: „Proizvod se mora prodavati u primjerenim krutim spremnicima u kojima se može nalaziti jedan limun ili do 15 kg limuna, a koji su po mogućnosti izrađeni od materijala biljnog podrijetla.”

Svrha je ove izmjene uvesti prodaju pojedinačnih limuna sa ZOZP-om i omogućiti upotrebu ostalih spremnika koji nisu biljnog podrijetla, pri čemu se prednost i dalje daje spremnicima od biljnog materijala. Smatramo da se tom izmjenom doprinosi širenju proizvoda i njegova naziva te znanja o njima i u inozemstvo jer je riječ o području s intenzivnim turizmom.

Ažuriranje zakonodavstva:

— Ažurirana su pravna upućivanja na Uredbu (EU) br. 1151/2012 Europskog parlamenta i Vijeća.

Ispravak naziva mjesta:

— Zbog pogrešaka u pisanju pri izradi članka 3. specifikacije proizvoda trebaju se ispraviti sljedeće zemljopisne reference: — umjesto „P.ta Pantanello” treba pisati „P.ta Campanella”, — umjesto „Monte Cambera” treba pisati „Monte Gambera”, — umjesto „sorgente Cannillo” treba pisati „sorgente Cannello”, — umjesto „Monte Falerio” treba pisati „Monte Falerzio”.

JEDINSTVENI DOKUMENT

„LIMONE COSTA D’AMALFI”

EU br.: PGI-IT-02185 – 26.9.2016.

ZOI ( ) ZOZP ( X )

1. Naziv

„Limone Costa d’Amalfi”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Plod je izduženog ovalnog oblika s velikim šiljastim vrhom i korom srednje debljine, limunskožute boje kada je zreo, ne smije težiti manje od 100 g, flavedo je bogat eteričnim uljima, jake arome. Plod je vrlo sočan (prinos od najmanje 25 %) i jako kiseo (najmanje 3,5 g/100 ml), slamnatožute boje, s malenim brojem sjemenki.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni koraci u proizvodnji koji se moraju provesti u identificiranom zemljopisnom području

Sve faze od uzgoja do berbe limuna sa ZOZP-om „Limone Costa d’Amalfi” moraju se odvijati u zemljopisnom području opisanom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Proizvod se mora prodavati u primjerenim krutim spremnicima u kojima se može nalaziti jedan limun ili do 15 kg limuna, a koji su po mogućnosti izrađeni od materijala biljnog podrijetla. Dopušteni su i kruti spremnici od kartona.

3.6. Posebna pravila za označivanje proizvoda na koji se odnosi registrirani naziv

Na etiketi se moraju navesti sljedeće stavke jasnim slovima koja se ne mogu izbrisati: 1. ZOZP „Limone Costa d’Amalfi”; 2. naziv proizvođača; 3. količina proizvoda u pakiranju; 4. godina proizvodnje. Na etiketi se mora nalaziti i odabrani logotip koji se sastoji od limuna s listovima na lijevoj strani dvostrukog kruga koji sadržava riječi „Limone Costa d’Amalfi” ispisane crnim slovima na žutoj pozadini. Unutar dvostrukog kruga nalazi se obris obale od Maiorija do Capo Conce, a u prednjem je planu mediteranska makija.

4. Sažeta definicija zemljopisnog područja

Cijelo područje općine Atrani u provinciji Salerno i dijelovi sljedećih općina u istoj provinciji: Amalfi, Cetara, Conca dei Marini, Furore, Maiori, Minori, Positano, Praiano, Ravello, Scala, Tramonti i Vietri sul Mare. Naznačeno je područje međunarodno poznato kao amalfijska obala.

5. Povezanost sa zemljopisnim područjem

Sam naziv kultivara „Sfusato Amalfitano” dokaz je snažne povezanosti s predmetnim zemljopisnim područjem. Tome se može dodati i činjenica da se ova sorta uzgaja gotovo isključivo na tom području te da su se bitna svojstva kvalitete ploda tijekom stoljeća promijenila pod utjecajem jedinstvenog okoliša. To se osobito odnosi na aromu, miris, sočnost i kiselost soka, zbog kojih je to voće poznato diljem svijeta. Uzgoj limuna na amalfijskoj obali postupno je nadvladao uzgoj svih ostalih kultura i ima važnu ulogu ne samo u gospodarstvu tog područja već i u oblikovanju krajobraza (veliku ulogu u oporavku turizma imao je spoj plavetnila mora i zelenila agruma) i zaštiti hidrogeologije zemlje.

Povijesni elementi

Prisutnost stabala limuna na amalfijskoj obali tijekom prošlih je stoljeća dobro dokumentirana, počevši od ranog 11. stoljeća, a osobito nakon otkrića da je limun učinkovit u suzbijanju skorbuta, bolesti koju, kao što je poznato, uzrokuje nedostatak vitamina C u organizmu. Uzimajući u obzir to saznanje i studije koje su se provodile u poznatoj Salernskoj medicinskoj školi, Republika Amalfi naredila je da se na brodovima uvijek mora nalaziti limun. To je potaknulo sadnju plantaža limuna na tom području od 12. od 14. stoljeća te je limun otada počeo zauzimati sve veće područje na obali i u okolnim planinama.

Dokazi tog širenja vidljivi su iz velikog broja srednjovjekovnih dokumenata.

Camera, povjesničar iz 19. stoljeća, tvrdio je da su se limun i naranče na području Amalfija prvi put počeli saditi najkasnije 1112., a svoj je zaključak temeljio na pronalasku pergamenta iz te godine. Od 1600. godine u pouzdanim se dokumentima spominje širenje plantaža ili nasada limuna (horti) uz cijelu obalu, a Ferrari je 1646. prvi opisao limon amalphitanus koji prema gotovo svim karakteristikama sliči suvremenoj sorti „Sfusato Amalfitano”. Otada se spominje i velika tržnica limuna na tom području, a u 18. stoljeću došlo je do postupnog povećanja količina kojima se trgovalo koje su vrhunac dosegle u drugoj polovini 19. stoljeća, kada su limun gotovo isključivo kupovali trgovci iz drugih područja (Sorrento). Nakon tog razdoblja broj novih biljaka počeo se smanjivati, što je bilo povezano s nedostatkom novog raspoloživog zemljišta i naporima koji su se ulagali u restrukturiranje zemljišta (u terase) i u smanjenje udaljenosti sadnje.

Upućivanje na objavljenu specifikaciju

(članak 6. stavak 1. drugi podstavak ove Uredbe)

Ministarstvo je pokrenulo nacionalni postupak podnošenja prigovora objavom prijedloga za izmjenu ZOZP-a „Limone Costa d’Amalfi” u Službenom listu Talijanske Republike br. 163 od 14. srpnja 2016. i br. 187 od 11. kolovoza 2016.

Pročišćeni tekst specifikacije dostupan je na sljedećem web-mjestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Prodotti DOP e IGP” u gornjem desnom kutu ekrana i zatim na „Prodotti DOP, IGP e STG” na lijevoj strani ekrana te na kraju na „Disciplinari di produzione all’esame dell’UE”.

(1) SL L 343, 14.12.2012., str. 1.